
SELETUSKIRI

Narva Linnavolikogu määruse „Narva Linnavolikogu 17.03.2005 määruse nr 14/52 „Linnavara kasutusse andmise kord” muutmine” eelnõu juurde

Määruse „Narva Linnavolikogu 17.03.2005 määruse nr 14/52 „Linnavara kasutusse andmise kord” muutmine” eelnõu (edaspidi määruse eelnõu) on koostatud kohaliku omavalitsuse korralduse seaduse § 22 lõike 1 punkti 6 alusel, mille kohaselt volikogu ainupädevusse kuulub linnavara valitsemise, kasutamise ja käsutamise korra kehtestamine.

Määruse eelnõu väljatöötamisel arvestati Narva Linnavolikogu 17.03.2005 määruse nr 14/52 „Linnavara kasutusse andmise kord” (edaspidi Kord) kohaldamise käigus ilmnenud probleeme ja tähelepanekuid. Eelnõu koostamine on tingitud vajadusest viia määrus vastavusse kehtivate õigusaktidega, võttes arvesse allpooltoodud ajaolusid ja ettepanekuid.
1) Korra punkt 5 kehtestab otsuse vastuvõtmise korra lähtuvalt sellest, kas tegemist on kinnis- või vallasasjaga ning selle bilansilisest maksumusest või kasutusse andmise tähtajast. Samas on Korras jäänud reguleerimata olukord, kus asjad, mis on omavahel seotud ühise majandusliku otstarbega ning kasutusse andmise eesmärgiga, antakse kasutusse samaaegselt kõik koos (näiteks, terve kompleksina). 

Sellisel juhul tuleb Korra punktist 5 tulenevalt vastu võtta eraldi otsus iga asja suhtes, lähtuvalt punktis 5 toodud kriteeriumidest. Selline kord on ebamõislik ning ebaratsionaalne. 

Linnavara- ja majandusamet teeb ettepaneku täiendada Korda sätetega, mis võimaldavad anda mõned asjad terve kompleksina ühe otsuse alusel üleandmise tähtaja lühendamiseks.

2) Tehakse ettepanek täiendada Korda punktiga 7.2.6, mille alusel võib linnavalitsuse korraldusega linna omandis olevad maa-alad anda kasutusse tasuta või Narva Linnavalitsuse   28.04.2004.a. määrusega nr 391 kinnitatud „Üüritasu arvestuse metoodilise juhendiga linnavara kasutusse andmisel” ette nähtust madalama tasu eest tähtajaga kuni 5 aastat või tähtajatult korteriühistule või korteriomanike ühisusele parkimisplatsi, mänguvälja korraldamiseks ning jäätmekonteineri paigaldamiseks.
Pakutav muudatus on seotud vajadusega reguleerida Narva linnas olukorda seoses parkimisplatside ja mänguväljakute korraldamisega ning jäätmekonteinerite paigaldamisega.

Narva Linnavolikogu esimees ja korteriühistud pöördusid Narva Linnavalitsuse poole ühise algatusega ette näha Narva linnas kehtivates õigusaktides säte, mis võimaldaks anda korteriühistutele või korteriomanike ühisustele linna omandis olevad vabad maa-alad parkimisplatside ja mänguväljakute korraldamiseks ning jäätmekonteineri paigaldamiseks.

Kuna antud juhul on maa-alade kasutusse andmise eesmärgiks mitte tulu saamine, vaid sisuliselt korteriühistute ja korteriomanike ühisuste toetamine linna poolt, siis tehakse ettepanek anda maa-alad neile tasuta kasutusse.  
3) KOKS § 22 lõike 1 punkti 6 kohaselt kuulub volikogu ainupädevusse linnavara valitsemise, kasutamise ja käsutamise korra kehtestamine.

Haldusmenetluse seaduse (HMS) § 64 lõike 1 kohaselt haldusakti kehtetuks tunnistamise kohta sätestatut kohaldatakse ka haldusakti muutmisele. Seega võib antud linnavolikogu määruse vastuvõtmisel arvesse võtta alljärgnevaid HMS sätteid:   

HMS § 64 lõike 2 kohaselt haldusorgan otsustab haldusakti muutmise kaalutlusõiguse kohaselt, kui seadus ei keela haldusakti muuta või ei kohusta haldusakti muuta. 

HMS § 68 lõike 2 kohaselt haldusakti muutmise otsustab haldusorgan, kelle pädevuses oleks haldusakti andmine muutmise ajal. 

HMS § 70 lõike 1 kohaselt haldusakti muutmise vormistatakse iseseisva haldusaktiga, mille kohta kehtivad kõik tavalisele haldusaktile kohaldatavad nõuded. 

Ülaltoodust lähtuvalt tuleb vormistada Narva Linnavolikogu 17.03.2005 määruse nr 14/52 „Linnavara kasutusse andmise kord” muutmine vastava linnavolikogu määrusega.

